CELEX: 52008XG0606(02)
Language: el
Date: 2008-06-06 00:00:00
Title: Συμπεράσματα του Συμβουλίου της 22ας Μαΐου 2008 για την εκπαίδευση των ενηλίκων

6.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/10
            
         Συμπεράσματα του Συμβουλίου της 22ας Μαΐου 2008 για την εκπαίδευση των ενηλίκων
   (2008/C 140/09)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   
               (1)
            
            
               Το εαρινό Ευρωπαϊκό Συμβούλιο της Λισσαβώνας του 2000 απηύθυνε έκκληση στα συμπεράσματά του (1) για εκσυγχρονισμό των ευρωπαϊκών συστημάτων εκπαίδευσης και κατάρτισης, ώστε να ανταποκρίνονται στις απαιτήσεις μιας οικονομίας βασισμένης στη γνώση και στις αυξανόμενες κοινωνικοοικονομικές και δημογραφικές προκλήσεις που αντιμετωπίζει η Ένωση σε ένα παγκοσμιοποιημένο περιβάλλον.
            
         
               (2)
            
            
               Το εαρινό Ευρωπαϊκό Συμβούλιο της Βαρκελώνης του 2002 παρότρυνε, στα συμπεράσματά του (2), τα κράτη μέλη να εξασφαλίσουν ότι όλοι οι πολίτες διαθέτουν βασικά προσόντα, καθώς και να αυξήσουν τις ευκαιρίες των μεγαλύτερων σε ηλικία εργαζομένων να παραμείνουν στην αγορά εργασίας, ιδίως με την εγγύηση της πραγματικής πρόσβασης στη δια βίου μάθηση.
            
         
               (3)
            
            
               Στο ψήφισμα του Συμβουλίου της 27ης Ιουνίου 2002 για τη δια βίου μάθηση (3) τονίζεται ότι η δια βίου μάθηση πρέπει να καλύπτει τη μάθηση από την προσχολική ηλικία μέχρι την ηλικία μετά από τη συνταξιοδότηση, καθώς και όλο το φάσμα των επίσημων, των ανεπίσημων και των άτυπων μορφών μάθησης.
            
         
               (4)
            
            
               Στο ψήφισμα του Συμβουλίου της 19ης Δεκεμβρίου 2002 για την προαγωγή της ενισχυμένης συνεργασίας στον τομέα της επαγγελματικής εκπαίδευσης και κατάρτισης (4) επισημαίνεται ότι η προσαρμοστικότητα και η δυνατότητα απασχόλησης ενηλίκων, συμπεριλαμβανομένων των μεγαλύτερων σε ηλικία, εξαρτάται σε μεγάλο βαθμό από τις ευκαιρίες βελτίωσης των προσόντων τους ή απόκτησης νέων κατά τη διάρκεια της επαγγελματικής τους ζωής.
            
         
               (5)
            
            
               Στο ψήφισμα του Συμβουλίου της 28ης Μαΐου 2004 σχετικά με την ενίσχυση των πολιτικών, συστημάτων και πρακτικών στον τομέα του προσανατολισμού (5) τονίζεται ότι όλοι οι ευρωπαίοι πολίτες πρέπει να έχουν πρόσβαση σε υπηρεσίες προσανατολισμού σε όλα τα στάδια της ζωής τους, εφιστώντας ιδιαίτερη προσοχή σε άτομα και ομάδες κινδύνου.
            
         
               (6)
            
            
               Στα συμπεράσματά του της 28ης Μαΐου 2004 όσον αφορά κοινές ευρωπαϊκές αρχές για τον προσδιορισμό και την επικύρωση των ανεπίσημων και άτυπων μορφών μάθησης (6), όπως διαμορφώθηκαν κατόπιν της Δήλωσης της Κοπεγχάγης του Νοεμβρίου 2002, το Συμβούλιο ζήτησε την ανάπτυξη και διάδοση ευρωπαϊκών μέσων για την αναγνώριση της ανεπίσημης και άτυπης μάθησης.
            
         
               (7)
            
            
               Η σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 για τα βασικά προσόντα της δια βίου μάθησης (7) αποσκοπεί μεταξύ άλλων στην εξασφάλιση της δυνατότητας των ενηλίκων να αναπτύσσουν και να βελτιώνουν τα προσόντα τους καθ' όλη τη διάρκεια της ζωής των και στην πρόβλεψη των κατάλληλων υποδομών για τη συνεχή εκπαίδευση και κατάρτιση των ενηλίκων.
            
         
               (8)
            
            
               Το Συμβούλιο, στα συμπεράσματά του της 25ης Μαΐου 2007 για συνεκτικό πλαίσιο δεικτών και σημείων αναφοράς στην εκπαίδευση και κατάρτιση (8), ζήτησε να συνεχιστεί η ανάπτυξη δεικτών για τις δεξιότητες των ενηλίκων.
            
         
               (9)
            
            
               Με τη σύσταση του Ευρωπαϊκού Κοινοβουλίου και του Συμβουλίου της 23ης Απριλίου 2008 για τη θέσπιση Ευρωπαϊκού Πλαισίου Προσόντων (9) προωθείται η προσέγγιση της περιγραφής των προσόντων η οποία θα βασίζεται στα αποτελέσματα της μάθησης, ασχέτως του τρόπου ή του τόπου επίτευξής των.
            
         
               (10)
            
            
               Η κοινή έκθεση προόδου του Συμβουλίου και της Επιτροπής του 2008 σχετικά με την εφαρμογή του προγράμματος εργασιών «Εκπαίδευση και κατάρτιση 2010» τονίζει ότι η χαμηλή συμμετοχή μεγαλύτερων σε ηλικία εργαζομένων και εργαζομένων με χαμηλότερα προσόντα στα προγράμματα εκπαίδευσης των ενηλίκων παραμένει σημαντικό πρόβλημα.
            
         
               (11)
            
            
               Με το ψήφισμα του Ευρωπαϊκού Κοινοβουλίου της 16ης Ιανουαρίου 2008 για την εκπαίδευση των ενηλίκων: Ποτέ δεν είναι αργά για μάθηση
                   (10) παροτρύνονται τα κράτη μέλη να προωθήσουν την απόκτηση γνώσεων και την ανάπτυξη αντίληψης δια βίου μάθησης, κυρίως με την υλοποίηση πολιτικών, ευνοϊκών και για τα δύο φύλα, οι οποίες καθιστούν την εκπαίδευση των ενηλίκων πιο ελκυστική, προσιτή και αποτελεσματική,
            
         ΧΑΙΡΕΤΙΖΕΙ την ανακοίνωση της Επιτροπής του Οκτωβρίου 2006: Ποτέ δεν είναι αργά για μάθηση
       (11) και το σχέδιο δράσης της Επιτροπής του Σεπτεμβρίου 2007 (12), με τον αυτό τίτλο, αμφότερα εκ των οποίων υπογραμμίζουν τη σημασία της εκπαίδευσης των ενηλίκων ως ουσιαστικού στοιχείου της δια βίου μάθησης και καλούν τα κράτη μέλη να άρουν τους φραγμούς στη συμμετοχή, να βελτιώσουν το γενικό επίπεδο και την αποτελεσματικότητα της εκπαίδευσης των ενηλίκων, να επισπεύσουν τη διαδικασία της επικύρωσης και της αναγνώρισης και να εξασφαλίσουν επαρκή επένδυση στον τομέα αυτόν και ικανοποιητική παρακολούθησή του.
   ΑΝΑΓΝΩΡΙΖΕΙ τον βασικό ρόλο που μπορεί να διαδραματίσει η εκπαίδευση των ενηλίκων για την επίτευξη των στόχων της Στρατηγικής της Λισσαβώνας, ενισχύοντας την κοινωνική συνοχή, εφοδιάζοντας τους πολίτες με τις απαιτούμενες δεξιότητες για την εξεύρεση νέων θέσεων απασχόλησης και βοηθώντας την Ευρώπη να ανταποκριθεί καλύτερα στις προκλήσεις της παγκοσμιοποίησης. Ειδικότερα, επιβάλλεται:
   
               1.
            
            
               η βελτίωση του επιπέδου των δεξιοτήτων ενός σημαντικού ακόμα αριθμού εργαζομένων με χαμηλά προσόντα, με στόχο να αποκτήσουν όλοι οι πολίτες τη δυνατότητα προσαρμογής στις τεχνολογικές αλλαγές και στις μελλοντικές ανάγκες όσον αφορά τις δεξιότητες, συμβάλλοντας έτσι στη βελτίωση των συνολικών οικονομικών επιδόσεων·
            
         
               2.
            
            
               η αντιμετώπιση του προβλήματος του σταθερά υψηλού αριθμού ατόμων που εγκαταλείπουν το σχολείο πρόωρα με την παροχή δεύτερης ευκαιρίας σε αυτούς που ενηλικιώνονται χωρίς να έχουν αποκτήσει τυπικά προσόντα, με έμφαση σε τομείς που προκαλούν ιδιαίτερη ανησυχία, όπως βασικές γνώσεις γραφής και ανάγνωσης καθώς και αριθμητικής, δεξιότητες ΤΠ και εκμάθηση γλωσσών·
            
         
               3.
            
            
               καταπολέμηση του κοινωνικού αποκλεισμού λόγω συνθηκών όπως χαμηλά επίπεδα αρχικής εκπαίδευσης, ανεργία και αγροτική απομόνωση, με ταυτόχρονη συνεκτίμηση —εν όψει των τρεχουσών δημογραφικών και μεταναστευτικών τάσεων— των απαιτήσεων των μεγαλύτερων σε ηλικία εργαζομένων και των μεταναστών όσον αφορά τη δια βίου μάθηση και κατάρτιση·
            
         
               4.
            
            
               εξασφάλιση της αποτελεσματικότητας και της ποιότητας της εκπαίδευσης των ενηλίκων, με στόχο την αύξηση της ενεργού συμμετοχής σε αυτή την εκπαίδευση, ιδίως στο πλαίσιο ομάδων που υστερούν, την προσέλκυση επαρκών δημοσίων και ιδιωτικών επενδύσεων σε αυτό το χώρο, και την ενθάρρυνση του ιδιωτικού τομέα να θεωρεί την εκπαίδευση αυτή ως βασικό στοιχείο της ανάπτυξης του χώρου εργασίας και των επιχειρήσεων.
            
         ΘΕΩΡΕΙ ότι η εκπαίδευση των ενηλίκων είναι σε θέση να συμβάλει σημαντικά στην ικανοποίηση των αναγκών αυτών με την παροχή όχι μόνο οικονομικών και κοινωνικών οφελών, όπως μεγαλύτερη δυνατότητα απασχόλησης, πρόσβαση σε καλύτερες θέσεις εργασίας, μεγαλύτερη υπευθυνότητα των πολιτών και αυξημένη συμμετοχή στα κοινά, αλλά και οφελών σε προσωπικό επίπεδο όπως μεγαλύτερη προσωπική ολοκλήρωση, καλύτερη υγεία, μεγαλύτερη ευημερία και αυτοεκτίμηση, και αναλόγως ότι:
   
               1.
            
            
               η εκπαίδευση των ενηλίκων θα πρέπει να λάβει μεγαλύτερη έμφαση και αποτελεσματικότερη στήριξη σε εθνικό επίπεδο, στο πλαίσιο σφαιρικών προσπαθειών να καλλιεργηθεί η αντίληψη της δια βίου μάθησης·
            
         
               2.
            
            
               τα ειδικά μέτρα που περιγράφονται αναλυτικά στο Παράρτημα των συμπερασμάτων αυτών θα μπορούσαν να αποτελέσουν συνεκτικό πλαίσιο για την ανάληψη μελλοντικής δράσης στον τομέα αυτόν στο πλαίσιο του προγράμματος εργασιών «Εκπαίδευση και κατάρτιση 2010»·
            
         
               3.
            
            
               η περαιτέρω ανάπτυξη και εφαρμογή τέτοιων μέτρων θα πρέπει να σέβεται πλήρως την αρμοδιότητα των κρατών μελών όσον αφορά το περιεχόμενο της διδασκαλίας και την οργάνωση των συστημάτων εκπαίδευσης και κατάρτισης, και θα πρέπει να χρησιμοποιεί την ανοικτή μέθοδο συντονισμού·
            
         
               4.
            
            
               η πρόοδος και η παρακολούθηση της εκπαίδευσης των ενηλίκων θα πρέπει να συνάδει προς το συνεκτικό πλαίσιο δεικτών και σημείων αναφοράς που υιοθετήθηκε από το Συμβούλιο τον Μάιο 2007 και να συμπεριλαμβάνεται στο μέλλον σε κοινές εκθέσεις για το πρόγραμμα εργασιών «Εκπαίδευση και Κατάρτιση»·
            
         
               5.
            
            
               ο διατομεακός, ποικίλος, σύνθετος και πλούσιος χαρακτήρας της εκπαίδευσης των ενηλίκων επιβάλλει την ανάγκη ενοποιημένης προσέγγισης με συμμετοχή όλων των φορέων, και σε τοπικό και περιφερειακό επίπεδο, των κοινωνικών εταίρων και των ΜΚΟ.
            
         ΚΑΛΕΙ ΤΑ ΚΡΑΤΗ ΜΕΛΗ κατά συνέπεια να εξετάσουν τα θέματα σχετικά με την εκπαίδευση των ενηλίκων που επισημαίνονται στα συμπεράσματα αυτά, ιδίως με την εφαρμογή των μέτρων που περιγράφονται στο παράρτημα του παρόντος σύμφωνα με τις συγκεκριμένες περιστάσεις και προτεραιότητες των κρατών μελών,
   και ΚΑΛΕΙ ΤΗΝ ΕΠΙΤΡΟΠΗ:
   
               —
            
            
               να υποστηρίξει τα κράτη μέλη στην περαιτέρω ανάπτυξη και βελτίωση της εκπαίδευσης των ενηλίκων όσον αφορά όχι μόνο την παροχή περισσότερων ευκαιριών, την ευρύτερη πρόσβαση και μεγαλύτερη συμμετοχή, αλλά και μάθηση πιο προσανατολισμένη στην επίτευξη συγκεκριμένων αποτελεσμάτων, με τη χρησιμοποίηση μέτρων όπως τα περιγραφόμενα στο Παράρτημα των παρόντων συμπερασμάτων,
            
         
               —
            
            
               να εξασφαλίσει τη συμπληρωματικότητα και τη συνοχή μεταξύ της συνέχειας που δίδεται σε τέτοια μέτρα και της εφαρμογής των διαδικασιών της Μπολόνια και της Κοπεγχάγης, στο βαθμό που αφορούν ενήλικες εκπαιδευόμενους,
            
         
               —
            
            
               να ενισχύσει και να χρησιμοποιήσει τις υπάρχουσες υποδομές έρευνας για τις ανάγκες της εκπαίδευσης ενηλίκων,
            
         
               —
            
            
               να επιδιώξει και να ενισχύσει τη συνεργασία με τους διεθνείς οργανισμούς και τις οικείες μη κυβερνητικές οργανώσεις που εργάζονται σε αυτόν τον τομέα, και να καθιερώσει δεσμούς με περιφερειακές πρωτοβουλίες όπως η συνεργασία Ευρώπης-Ασίας και παγκόσμιες πρωτοβουλίες όπως «Παιδεία για Όλους» και τους Αναπτυξιακούς Στόχους της Χιλιετίας.
            
         
      (1)  Έγγρ. SΝ 100/1/00 REV 1.
   
      (2)  Έγγρ. SN 100/1/02 REV 1, παράγραφοι 32 και 33.
   
      (3)  ΕΕ C 163 της 9.7.2002, σ. 2.
   
      (4)  ΕΕ C 13 της 18.1.2003, σ. 2.
   
      (5)  Έγγρ. 9286/04.
   
      (6)  Έγγρ. 9600/04.
   
      (7)  ΕΕ L 394 της 30.12.2006, σ. 10.
   
      (8)  ΕΕ C 311 της 21.12.2007, σ. 13.
   
      (9)  Ο αριθμός της ΕΕ θα συμπληρωθεί.
   
      (10)  [2007/2114 (INI)] — P6 _ TA-PROV(2008)0013.
   
      (11)  Έγγρ. 14600/06 — COM(2006) 614 τελικό.
   
      (12)  Έγγρ. 13426/07 — COM(2007) 558 τελικό.
   
      ΠΑΡΑΡΤΗΜΑ
      ΕΙΔΙΚΑ ΜΕΤΡΑ ΓΙΑ ΤΗΝ ΠΕΡΙΟΔΟ 2008-2010
      Α.   ΑΠΟ ΤΗΝ ΕΠΙΤΡΟΠΗ, ΜΕ ΤΗ ΣΥΝΕΡΓΑΣΙΑ ΤΩΝ ΚΡΑΤΩΝ ΜΕΛΩΝ
      
                  1.
               
               
                  ανάλυση των μεταρρυθμίσεων στην εκπαίδευση και την κατάρτιση σε εθνικό επίπεδο, ιδίως της ανάπτυξης εθνικών συστημάτων προσόντων σε σχέση με το Ευρωπαϊκό Πλαίσιο Προσόντων και συστημάτων μεταφοράς ακαδημαϊκών μονάδων που αφορούν τόσο τις επίσημες όσο και τις ανεπίσημες και άτυπες μορφές μάθησης, με σκοπό τη βελτίωση της πρόσβασης των ενηλίκων σε συστήματα προσόντων·
               
            
                  2.
               
               
                  ανάλυση των επιπτώσεων των εθνικών μεταρρυθμίσεων στον τομέα της εκπαίδευσης και κατάρτισης από απόψεως κατανομής των πόρων χρηματοδότησης στις διάφορες ηλικιακές ομάδες, σύμφωνα με προσέγγιση δια βίου μάθησης·
               
            
                  3.
               
               
                  υποστήριξη της ανάπτυξης ευκαιριών σταδιοδρομίας, προϋποθέσεων και πόρων —με βάση την ισχύουσα ορθή πρακτική στα κράτη μέλη— για τους εργαζόμενους στον τομέα της εκπαίδευσης ενηλίκων, προκειμένου να ενισχυθεί η προβολή και το καθεστώς του επαγγέλματος·
               
            
                  4.
               
               
                  διεξαγωγή περαιτέρω έρευνας για την ανάπτυξη κριτηρίων ποιότητας για τους φορείς εκπαίδευσης των ενηλίκων·
               
            
                  5.
               
               
                  κατάρτιση κοινού καταλόγου ορθών πρακτικών και σχεδίων που αποσκοπούν στην ενεργοποίηση ιδιαίτερα δυσπρόσιτων ομάδων, με τον προσδιορισμό βασικών παραγόντων για την επανένταξή τους στην αγορά εργασίας και την κοινωνία, και με την ενίσχυση της αυτοεκτίμησής των·
               
            
                  6.
               
               
                  προσδιορισμός ορθής πρακτικής για την αξιολόγηση των αποτελεσμάτων της μάθησης, ιδίως αυτών που έχουν αποκτήσει εργαζόμενοι με χαμηλά προσόντα ή μεγαλύτεροι σε ηλικία ή μετανάστες εκτός του επισήμου συστήματος μάθησης·
               
            
                  7.
               
               
                  κατάρτιση γλωσσαρίου συμφωνημένων ορισμών που χρησιμοποιούνται στην εκπαίδευση ενηλίκων και, με βάση τις υπάρχουσες συλλογές δεδομένων, συμπεριλαμβανομένων εκείνων του ΟΑΣΕ, και πάντα σύμφωνα με τον κανονισμό του 2008 σχετικά με τις στατιστικές για την εκπαίδευση και τη δια βίου μάθηση (1), καθορισμός σειράς συγκρίσιμων, σε ευρωπαϊκό επίπεδο, βασικών δεδομένων που απαιτούνται για τη διευκόλυνση της παρακολούθησης (πρέπει να εξασφαλισθεί το δικαίωμα συμμετοχής όλων των κρατών μελών στο εν λόγω έργο)·
               
            
                  8.
               
               
                  υποστήριξη μέτρων για την ενίσχυση της θέσης που κατέχει η εκπαίδευση ενηλίκων στο πλαίσιο των εθνικών στρατηγικών δια βίου μάθησης·
               
            
                  9.
               
               
                  υποστήριξη εκστρατειών ευαισθητοποίησης και ενεργοποίησης των ενδεχόμενων υποψηφίων για συμμετοχή στην εκπαίδευση αυξάνοντας με τον τρόπο αυτόν τη συνολική συμμετοχή στην εκπαίδευση ενηλίκων.
               
            Β.   ΑΠΟ ΤΑ ΚΡΑΤΗ ΜΕΛΗ, ΜΕ ΤΗΝ ΥΠΟΣΤΗΡΙΞΗ ΤΗΣ ΕΠΙΤΡΟΠΗΣ
      
                  1.
               
               
                  προώθηση και υποστήριξη της ανταλλαγής ορθών πρακτικών, αμοιβαίας μάθησης και της ανάπτυξης κοινών σχεδίων στο πεδίο της εκπαίδευσης ενηλίκων μεταξύ των οικείων φορέων στα κράτη μέλη·
               
            
                  2.
               
               
                  στο πλαίσιο της πορείας προς την καλλιέργεια μίας αντίληψης δια βίου μάθησης, στενή συνεργασία για τον προσδιορισμό και την άρση φραγμών στην εκπαίδευση ενηλίκων, και για τη θέσπιση, με βάση τη ζήτηση, υψηλής ποιότητας δυνατοτήτων και μέσων παροχής της εκπαίδευσης αυτής, συμπεριλαμβανομένων ευκαιριών ηλεκτρονικής μάθησης και μάθησης εξ αποστάσεως·
               
            
                  3.
               
               
                  ενθάρρυνση των ιδρυμάτων τόσο τριτοβάθμιας όσο και επαγγελματικής εκπαίδευσης να προσεγγίσουν περισσότερο τους ενήλικες εκπαιδευόμενους, καθώς και να αναπτύξουν εταιρικές σχέσεις με την επιχειρηματική κοινότητα προκειμένου να κινητοποιήσουν τους εργοδότες να οργανώσουν την παροχή εκπαίδευσης για ενήλικες στο χώρο εργασίας και τους εργαζομένους να συμμετάσχουν σε αυτήν·
               
            
                  4.
               
               
                  επιδίωξη της διευκόλυνσης της πρόσβασης και της μεγαλύτερης συμμετοχής όλων των πολιτών στην εκπαίδευση των ενηλίκων, ιδίως εκείνων που εγκαταλείπουν την αρχική εκπαίδευση και κατάρτιση πρόωρα και θα ήθελαν μία «δεύτερη ευκαιρία», εκείνων με ειδικές ανάγκες ή με ανεπαρκείς βασικές δεξιότητες ή χαμηλά εκπαιδευτικά επιτεύγματα, με σκοπό να τους ενθαρρύνουν να αναβαθμίσουν τα προσόντα τους·
               
            
                  5.
               
               
                  εξασφάλιση της αποτελεσματικής και αποδοτικής χρήσης του Προγράμματος Δια Βίου Μάθησης, των Ευρωπαϊκών Διαρθρωτικών Ταμείων και άλλων ανάλογων πηγών χρηματοδότησης, προκειμένου να βελτιωθεί η παροχή ευκαιριών μάθησης για τους ενήλικες·
               
            
                  6.
               
               
                  προώθηση της ανάπτυξης και χρήσης συστημάτων δια βίου καθοδήγησης τα οποία μπορούν να προσφέρουν στους ενήλικες ανεξάρτητη ενημέρωση και καθοδήγηση, ατομική ανάλυση δεξιοτήτων και προσωπική καθοδήγηση για την επιλογή σταδιοδρομίας·
               
            
                  7.
               
               
                  εξέταση —από απόψεως κόστους/οφέλους— της συμβολής της εκπαίδευσης ενηλίκων στην κοινωνική συνοχή και οικονομική ανάπτυξη·
               
            
                  8.
               
               
                  διευκόλυνση της ανάπτυξης των απαιτούμενων μεθοδολογιών και εργαλείων για την αξιολόγηση βασικών δεξιοτήτων και προσόντων —συμπεριλαμβανομένων και όσων αποκτώνται κυρίως εκτός του επίσημου συστήματος μάθησης— και την επικύρωση και τον προσδιορισμό τους υπό όρους αποτελεσμάτων μάθησης, με ταυτόχρονη επένδυση στην προώθηση διαδικασιών επικύρωσης και αναγνώρισης·
               
            
                  9.
               
               
                  προσπάθεια εξασφάλισης ικανής μερίδας για την εκπαίδευση των ενηλίκων κατά την κατανομή οικονομικών πόρων στους διάφορους εκπαιδευτικούς τομείς, σύμφωνα με προσέγγιση δια βίου μάθησης·
               
            
                  10.
               
               
                  προώθηση της ενεργού συμμετοχής των κοινωνικών εταίρων και άλλων φορέων, συμπεριλαμβανομένων ΜΚΟ, κατά την εξασφάλιση της παροχής διδασκαλίας υψηλού επιπέδου προσαρμοσμένης στις ανάγκες των διαφόρων κατηγοριών εκπαιδευομένων. Θα πρέπει να δοθεί ιδιαίτερη έμφαση στις προσεγγίσεις για τη διδασκαλία ΤΠΕ και την ανάπτυξη δεξιοτήτων ΤΠΕ·
               
            
                  11.
               
               
                  ενίσχυση της συνεργασίας με το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop) και το Ινστιτούτο Δια Βίου Μάθησης της UNESCO, καθώς και πλήρης αξιοποίηση των ερευνητικών δυνατοτήτων άλλων διεθνών ινστιτούτων, στον τομέα της εκπαίδευσης και μάθησης ενηλίκων·
               
            
                  12.
               
               
                  με βάση τα αποτελέσματα που θα επιτευχθούν μετά την εφαρμογή αυτών των μέτρων, εξέταση της ενδεχόμενης ανάληψης περαιτέρω δράσης μετά το 2010 σύμφωνα με τη συνέχεια που θα δοθεί στο πρόγραμμα εργασίας «Εκπαίδευση και Κατάρτιση 2010».
               
            
         (1)  Κανονισμός του Ευρωπαϊκού Κοινοβουλίου και του Συμβουλίου της 23ης Απριλίου 2008 σχετικά με την παραγωγή και την ανάπτυξη στατιστικών για την εκπαίδευση και τη δια βίου μάθηση — Έγγρ. PE-CONS 3659/3/07 REV 3. Ο αριθμός της ΕΕ θα συμπληρωθεί.